CELEX: 62008TN0247
Language: da
Date: 2008-06-20 00:00:00
Title: Sag T-247/08: Sag anlagt den 20. juni 2008 — C-Content mod Kontoret for De Europæiske Fællesskabers Officielle Publikationer

15.8.2008   
            
            
               DA
            
            
               Den Europæiske Unions Tidende
            
            
               C 209/62
            
         Sag anlagt den 20. juni 2008 — C-Content mod Kontoret for De Europæiske Fællesskabers Officielle Publikationer
   (Sag T-247/08)
   (2008/C 209/111)
   Processprog: engelsk
   Parter
   
      Sagsøger: C-Content BV ('s Hertogenbosch, Nederlandene) (ved advocaat M. Meulenbelt)
   
      Sagsøgt: Kontoret for De Europæiske Fællesskabers Officielle Publikationer
   Sagsøgerens påstande
   
               —
            
            
               Det fastslås, at Kontoret for De Europæiske Fællesskabers Officielle Publikationer (Publikationskontoret) har tilsidesat fællesskabslovgivningen vedrørende udbud og kontrakter som anført i stævningen.
            
         
               —
            
            
               Publikationskontoret tilpligtes at betale erstatning for udgifter og tab påført sagsøgeren som anført i stævningen.
            
         
               —
            
            
               Publikationskontoret tilpligtes at betale sagsøgerens sagsomkostninger.
            
         Søgsmålsgrunde og væsentligste argumenter
   Sagsøgeren har i denne sag fremsat et krav om erstatning uden for kontraktforhold som følge af de tab, som selskabet angiveligt har lidt som følge af de uregelmæssigheder, som Kontoret for De Europæiske Fællesskabers Officielle Publikationer (Publikationskontoret) angiveligt har begået i forbindelse med visse udbudsprocedurer vedrørende elektronisk publikation.
   Sagsøgeren har anført en række anbringender til støtte for påstanden om erstatning for hver enkel anfægtet udbudsprocedure.
   Sagsøgeren har gjort gældende, at Publikationskontoret tilsidesatte god forvaltningsskik og pligten til at udvise omhu samt ligebehandlingsprincippet, gennemsigtighedsprincippet og princippet om den berettigede forventning:
   
               1.
            
            
               I udbudsprocedure nr. 2034 om fremstilling og duplikering af CD-ROM indeholdende Den Europæiske Unions Tidendes L-udgave og C-udgave: Ved at tildele kontrakten til en af sagsøgerens konkurrenter, til trods for at sagsøgeren havde afgivet det økonomisk mest fordelagtige bud; ved at ændre hovedkravene og lempe udbudskravene under udbudsproceduren, eller efter at den udvalgte bydende var fundet, uden at underrette de øvrige deltagere i proceduren; ved at afvise at foretage en korrekt prøvelse af resultatet af udbudsproceduren, efter at Publikationskontoret havde fået kendskab til indvendinger vedrørende resultatet af udbudsproceduren; ved at undlade at organisere en ny udbudsprocedure i stedet for at fortsætte kontrakt nr. 2034 på grundlag af væsentlige sænkede krav.
            
         
               2.
            
            
               I udbudsprocedure nr. 6019 vedrørende tjenester angående elektroniske publikationer, navnlig tillæg (S) til Den Europæiske Unions Tidende efter de ti nye medlemsstaters tiltrædelse: ved at aflyse udbuddet under henvisning til artikel 101 i forordning nr. 1605/2002 (1) på grund af videregivelse af fortrolige oplysninger. Sagsøgeren har gjort gældende, at denne videregivelse ikke kan have påvirket resultatet af udbudsproceduren, eftersom oplysningerne allerede var almindeligt kendte, og at buddene allerede var afgivet på tidspunktet for videregivelsen. Sagsøgeren har endvidere gjort gældende, at Publikationskontoret ikke fremkom med en tilstrækkelig begrundelse. Det gøres endelig gældende, at aflysningen medførte et betydeligt tab for sagsøgeren, som havde afgivet det økonomisk mest fordelagtige bud af de to tilbageværende bud i det aflyste udbud.
            
         
               3.
            
            
               I udbudsprocedure nr. 1695 vedrørende tjenester angående elektroniske publikationer, navnlig tillæg (S) til Den Europæiske Unions Tidende: ved at anvende forlængelsen af kontrakt nr. 1695 til at ændre den. Sagsøgeren har gjort gældende, at Publikationskontoret ikke havde hjemmel til at fortsætte anvendelsen af kontrakten eller til at godkende dens forlængelse, og dermed heller ikke til at ændre kontrakten ved at udskifte underentreprenøren. Sagsøgeren har anført, at Publikationskontoret undlod at gennemføre seriøse forhandlinger eller undersøge muligheden for at bevare sagsøgeren som eksisterende primære underentreprenør gennem den resterende periode.
            
         Sagsøgeren har gjort gældende, at selskabet som direkte følge af de ovennævnte retsstridige forhold mistede sin stilling som Publikationskontorets softwareleverandør og blev påført væsentlige udgifter, tab og mistet fortjeneste, som Publikationskontoret efter sagsøgerens opfattelse har pligt til at erstatte.
   
      (1)  Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT L 248 af 16.9.2002, s. 1).